ગુજરાતી મહિના અનુસાર શરુ થતાં વર્ષના પ્રથમ મહિનાના બીજા દિવસનું મહાપર્વ એટલે યમપર્વ ભાઇબીજ. જ્યાં મૃત્યુના દેવનો મહિમા યાદ કરવામાં આવે છે. ભાઈબીજ એટલે ભાઈબહેનના હૈયાના શુદ્ધ હેતનું સરનામું. ભાઈબીજના પર્વનું ધાર્મિક મહાત્મ્ય છે. “બહેન એટલે સિસ્ટર નહીં પણ શીતળતાનું સરોવર”.સામાન્ય રીતે આપણે ગુજરાતીઓમાં એવું કહેવાય છે કે દીકરીના ઘરનું તો પાણી પણ ન પીવાય. અર્થાત આપણે દીકરીના ઋણી ક્યારેય રહેતાં નથી. દીકરીને આપો એટલું ઓછું, પણ દીકરીનું લેવાય નહીં અને દીકરીનું ખવાય નહીં, નહીં તો ભોગવવું પડે. પરંતુ આખા વર્ષમાં માત્ર ભાઈબીજના દિવસે ભાઈને પોતાની બહેનના ઘરે હકથી ભોજન કરવાની મંજૂરી આપણાં ધર્મએ આપેલી છે. ભાઈબીજના દિવસે ભાઈ જ્યારે બહેનના ઘરે જમે છે ત્યારે માત્ર ભાઈના પેટને જ ટાઢક નથી પહોંચતી પરંતુ બહેનના આત્માને પણ શીતળતા પ્રાપ્ત થાય છે. બહેની અને વીરાનો સંબંધ જ એવો છે કે જેને માપી કે વર્ણવી ન શકાય. બહેન એટલે ભાઈની સુરક્ષા, પ્રેમ અને તેના વાત્સલ્યનું સાચું સરનામું. ઈતિહાસમાં તો એવા પણ દાખલા છે કે મા પોતાના નાનકડા દીકરાને મુકીને મૃત્યુ પામી હોય ત્યારે તે દીકરાની મોટી બહેન દીકરાની મા બની જતી હોય છે અને એ દીકરાને પોતાની માતાની સહેજ પણ ખોટ ન સાલે એટલે મા જેવી મમતા અને પ્રેમ આપીને એને જગતના ચોકની માલીપા છૂટો મૂકતી હોય છે.